पाएं अपने शहर की ताज़ा ख़बरें और फ्री ई-पेपरडाउनलोड करें
“सबसे पहले मैं बीमार हुआ, फिर एक-एक कर फैमिली के 6 अन्य मेंबर। सबसे खराब स्थिति तो मेरी ही थी। मैं तो तीन दिन अस्पताल में भी रहा, लेकिन कभी न तो घबराया और न ही किसी फैमिली मेंबर को निराश होने दिया। परिवार के सभी सदस्य एक ही मकान में अलग-अलग कमरों में रहते थे। इसलिए, सबने एक दूसरे का हौसला बढ़ाया, मोटिवेट किया और आज हम ठीक हैं।
मैं तो यही कहूंगा कि भय अगर आपके दिमाग में बैठ गया तो फिर उसका कोई इलाज नहीं है। 2 अप्रैल को मुझे बुखार आया था। दवा लेते रहे। जांच कराने में एक सप्ताह लग गया, जांच कराई को रिपोर्ट पाॅजिटिव निकली। फिर बेटा रमेश चौधरी, अशोक कुमार, बहू अनीता, पोती मेघना, आकृति और पोता अरमान भी पॉजिटिव हो गए।
74 साल की मेरी पत्नी राजरानी और लॉ कर रही 20 साल की पोती अाशना, यही दोनों बच गए। सरकारी स्कूल में प्रिंसिपल बड़ी बहू मीनू चौधरी भी सेफ थीं। सबने मिलकर एक-दूसरे का दुख बांटा। सिटी स्कैन में स्कोर 25 में से 8 आने पर 15 को मैं एक निजी अस्पताल में एडमिट हो गया और परिवार के मेंबर घर पर आइसोलेट थे।
19 अप्रैल को मैं भी घर पर आ गया। वीडियो कॉलिंग करके हम सब एक दूसरे को मोटिवेट करते। कभी हॉल में सभी जमा होते और बातें करते। इससे भी सबका मन हल्का होता। धीरे-धीरे सभी में सुधार होता गया। मैं और मेरी पत्नी हम दोनों हमेशा यही कहते थे कि यह छोटी-मोटी बीमारी है, जल्दी ही चली जाएगी।
मेरी बहू मीनू कहती हैं कि हर बुखार को कोरोना मानो। बुखार को आपने अगर कोरोना की तरह ट्रीट किया तो किसी भी बड़ी मुसीबत में फंसेंगे ही नहीं। मुझे लग रहा है कि चारों ओर भय का माहौल है। इसे कैसे कम किया जा सकता है, इस पर सबको सोचना चाहिए। काेरोना मरीज और पीड़ित परिवार का सब साहस बढ़ाएं। घबराने से शरीर की इम्युनिटी पावर कम हो जाती है। इसलिए, कोरोना को हराना है तो लड़ना सीखें।’ जसवंत सिंह चाैधरी | कोरोना वॉरियर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn